Diari Oficial de la Generalitat Valenciana


Sumari del DOGV 5006, del 16-05-2005 (2005/4746)

RESOLUCIÓ de 27 d'abril de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de Col·laboració entre la Universitat Nacional d'Educació a Distància i la Generalitat Valenciana, Conselleria de Cultura, Educació i Esport.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5006

Data del DOGV
:   16-05-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/4746


Data del document
:   27-04-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * estudiant
    * universitat
    * arxiu
    * cooperació administrativa

RESOLUCIÓ de 27 d'abril de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de Col·laboració entre la Universitat Nacional d'Educació a Distància i la Generalitat Valenciana, Conselleria de Cultura, Educació i Esport. [2005/Q4746]
  
Subscrit, després de la tramitació prèvia reglamentària, entre la Universitat Nacional d'Educació a Distància i la Generalitat Valenciana, Conselleria de Cultura, Educació i Esport, el 5 de novembre de 2004, un Conveni de Col·laboració, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0243/2005, i que figura com a annex d'esta resolució.
  
València, 27 d'abril de 2005.- La directora general de Relacions amb les Corts i Secretariat del Govern: Alida C. Mas Taberner.
  
CONVENI DE COL·LABORACIÓ ENTRE LA UNIVERSITAT
  
NACIONAL D'EDUCACIÓ A DISTÀNCIA I LA GENERALITAT
  
VALENCIANA, CONSELLERIA DE CULTURA, EDUCACIÓ I ESPORT
  
València, 5 de novembre de 2004
  
REUNITS
  
D'una part, Araceli Maciá Antón, rectora de la Universitat Nacional d'Educació a Distància, en nom i representació de la UNED per virtut del que exposa l'article 20.1 de la Llei Orgànica 6/2001, de 21 de desembre, d'Universitats (BOE de 24 de desembre), i l'article 35.1 dels Estatuts de la UNED, aprovats pel Reial Decret 1.287/1985, de 26 de juny (BOE de 31 de juliol), i completats pel Reial Decret 594/1986, 21 de febrer (BOE de 28 de març), en relació amb el Reial Decret de nomenament 1.385/2001, de 7 de desembre (BOE del 8).
  
D'una altra part, Alejandro Font de Mora Turón, conseller de Cultura, Educació i Esport de la Generalitat Valenciana, actuant en nom i representació d'esta, i conforme a l'acord adoptat pel Consell de la Generalitat Valenciana, de data 8 d'octubre de 2004,
  
MANIFESTEN
  
Que és desig de la UNED i de la Generalitat Valenciana iniciar la col·laboració per a l'organització d'activitats conjuntes en la forma que es detalla en la part dispositiva d'este conveni, per considerar ambdós institucions que estes activitats poden resultar de gran interés per a la formació de professionals, així com beneficioses per a ambdós institucions.
  
L'objectiu del present acord és possibilitar a l'alumne del Curs de Postgrau d'Especialista Universitari en Arxivística de la UNED la realització de pràctiques en les activitats pròpies de l'Arxiu del Regne de València, i a l'efecte les parts signatàries subscriuen el present conveni d'acord amb les següents
  
CLÀUSULES
  
Primera. L'Arxiu del Regne de València habilita els alumnes del Curs de Postgrau d'Especialista Universitari en Arxivística de la UNED perquè els alumnes que s'especifiquen puguen realitzar pràctiques en les instal·lacions de la dita entitat.
  
Segona. L'Arxiu del Regne de València queda eximit de qualsevol responsabilitat respecte als citats alumnes del curs, les pràctiques del qual són de caràcter estrictament acadèmic. En cap cas s'entendrà que s'establixen relacions laborals o de servici entre els alumnes i esta institució, ni entre les parts acordants.
  
Tercera. La direcció del curs estarà obligada a subscriure una pòlissa d'assegurances per a cobrir la responsabilitat civil de la UNED, tant pels danys que pogueren patir els estudiants participants en les pràctiques, en cas d'accident, com pels danys que estos puguen ocasionar als fons i instal·lacions de l'Arxiu. El pagament que es derive de la subscripció de la dita pòlissa anirà a càrrec del curs.
  
Quarta. L'Arxiu del Regne de València ajustarà les pràctiques dels alumnes elegits a les seues necessitats organitzatives, de tal manera que no s'entorpisca l'acompliment normal de les seues funcions.
  
Quinta. Determinat de mutu acord el nombre i les característiques dels alumnes, el calendari i les activitats bàsiques a desenrotllar, quedarà autoritzat l'inici de les pràctiques.
  
Sexta. En els supòsits de faltes reiterades de puntualitat, assistència, incorrecte comportament de l'alumne o pertorbació del servici, l'Arxiu del Regne de València podrà suspendre de forma immediata i cautelar dites pràctiques, posant-ho en coneixement de la Direcció del Curs d'Especialista Universitari perquè adopte les mesures disciplinàries que considere oportunes.
  
Sèptima. Les pràctiques tindran una duració d'un mes (aproximadament 100 hores) en horari a establir per l'Arxiu del Regne de València en funció de la conveniència d'este i dels alumnes.
  
Octava. Al finalitzar el període de pràctiques, l'alumne haurà de realitzar una memòria que arreplegue el contingut de les activitats relacionades, en què es destaque especialment la seua aportació personal, ajustant-se a les exigències científiques que li són pròpies.
  
La dita memòria serà valorada per la Direcció del curs i la Direcció de l'Arxiu del Regne de València i podrà ser publicada o citada per qualsevol de les dos institucions, amb acord exprés d'ambdós parts, fent referència a la seua font i autor o autors, que hauran d'atorgar prèviament per escrit el seu consentiment, d'acord amb el model que s'adjunta com a annex.
  
Novena. Els alumnes que finalitzen el període establit de pràctiques, rebran un certificat on consten les hores realitzades i la naturalesa de les activitats dutes a terme.
  
Deu. El Curs de Postgrau d'Especialista Universitari en Arxivística de la UNED facilitarà a l'Arxiu del Regne de València l'accés al material bibliogràfic i documental d'este. Igualment, ambdós parts podran acordar a una col·laboració bibliogràfica en la mesura de les seues possibilitats.
  
Onze. Este conveni tindrà vigència per cursos acadèmics, i s'entendrà prorrogat cada any, si cap de les parts el denuncia fefaentment amb dos mesos d'antelació a la data d'expiració del seu termini. La relació s'iniciarà en el curs acadèmic 2003-2004 i finalitzarà en el 2008-2009. Encara que les parts denunciaren el conveni, les pràctiques iniciades amb anterioritat a este moment hauran de ser continuades fins que finalitzen. Als efectes d'este conveni, s'entén per any acadèmic el que transcorre entre l'1 de desembre d'un any i el 30 de novembre de l'any següent.
  
Dotze. La UNED es compromet a destacar en la seua memòria anual i en totes les accions que realitze per a difusió de les activitats objecte d'este conveni, la col·laboració prestada per la Generalitat Valenciana, Conselleria de Cultura, Educació i Esport.
  
I perquè conste, en prova de conformitat, firmem el present conveni en dos exemplars i a un sol efecte, en data i lloc assenyalats al principi.
  
La rectora de la Universitat Nacional de Educació a Distància: Araceli Maciá Antón.
  
El conseller de Cultura, Educació i Esport: Alejandro Font de Mora Turón.
  
ANNEX I
  
Cessió de drets de propietat intel·lectual
  
Dades personals
  
Cognoms i nom de l'autor
  
Títol de l'obra o treball
  
Cessió
  
Cedisc, en virtut del present document, a la Generalitat Valenciana (Conselleria de Cultura, Educació i Esport), com a conseqüència d'haver-hi pràctiques del Curs de Postgrau d'Especialista Universitari en Arxivística de la UNED, i a l'empara del Conveni entre la Universitat Nacional d'Educació a Distància i la Generalitat Valenciana, Conselleria de Cultura, Educació i Esport de 2004, per a la realització de pràctiques en l'Arxiu del Regne de València, els drets d'autor a nivell ... sobre la mencionada obra o treball per un període d ... a comptar des del dia ... d ... de ... en règim d'exclusivitat.
  
Així mateix, em responsabilitze de la veracitat de les dades anteriors, de l'originalitat de l'obra i del gaudi pacífic dels drets cedits.
  
..., ... d ... de ...
  
Firma:
  
GENERALITAT VALENCIANA
  
CONSELLERIA DE CULTURA, EDUCACIÓ I ESPORT